ནམ་རྒྱུན་ང་ཚོས་རོགས་དངུལ་ཞུ་དུས་ལས་འཆར་འགའ་ཤས་ལ་གནང་གི་ཡོད་པ་རེད།ལས་འཆར་འགའ་ཤས་ལ་གནང་གི་མེད།ལས་འཆར་འགའ་ཤས་ང་ཚོས་ཧ་ཅང་གལ་ཆེན་པོ་མཐོང་གི་ཡོད་ཀྱང་རོགས་དངུལ་གནང་ཐུབ་ཀྱི་མེད།འགའ་ཤས་ང་ཚོས་དེ་ཙམ་གལ་ཆེན་པོ་མ་མཐོང་ནའང་རོགས་དངུལ་གནང་མཁན་གྱིས་རྒྱལ་སྤྱིའི་འགྲོ་སྟངས་ཀྱི་ཐོག་ནས།ཁོ་རང་ཚོའི་སྲིད་བྱུས་ཀྱི་ཐོག་ནས་དེ་དག་གལ་ཆེན་པོ་རེད་ཟེར་ནས་གནང་གི་ཡོད།ད་ལན་ཚོགས་ཁང་གཅིག་ནང་མཉམ་འཛོམས་ཀྱིས་བཀའ་བསྡུར་གནང་བ་ཡིན་ན་ང་ཚོས་གལ་ཆེན་པོ་བརྩི་དགོས་དོན་ཆ་ཚང་དང་།ཁོང་རྣམ་པས་གལ་ཆེན་པོ་བརྩི་དགོས་དོན་ཆ་ཚང་རྟོགས་པའི་ཐོག་ནས་ཕན་ཚུན་མོས་མཐུན་ཡོད་པ་དང་མཉམ་འབྲེལ་ཐོག་ནས་འཆར་གཞི་བརྟིང་སྟེ།ཕྱག་ལས་གནང་ཐུབ་པ་དང་ཡག་པོ་ཡོང་གི་འདུག་ཟེར་ནས་དེ་གལ་ཆེན་པོ་བརྩིས་པའི་ཐོག་ནས་ཆེད་མངགས་གདན་འདྲེན་ཞུས་པ་བཞིན་འདིར་ཕེབས་ཡོད་།ཁོང་རྣམ་པ་ཚང་མར་ངས་སྙིང་ཐག་པ་ནས་ཐུགས་རྗེ་ཆེ་ཞུ་རྒྱུ་ཡིན།ཞེས་གསུང་བཤད་གནང་གྲུབ་མཚམས་རོགས་ཚོགས་ཁག་ནས་ཕེབས་པའི་སྐུ་མགྲོན་རྣམས་ཀྱི་མཚན་ངོ་སྤྲོད་གནང་ཡོད་པ་བཅས།།